google/wiki40b huggingface dataset:
Αλβανικές κοινοβουλευτικές εκλογές του 2013

Κοινοβουλευτικές εκλογές πραγματοποιήθηκαν στην Αλβανία στις 23 Ιουνίου 2013. Το αποτέλεσμα έφερε νίκη της Συμμαχίας για μια Ευρωπαϊκή Αλβανία, υπό την ηγεσία του Σοσιαλιστικού Κόμματος και του ηγέτη του, Έντι Ράμα. Ο τότε πρωθυπουργός Σαλί Μπερίσα της Συμμαχίας για την Απασχόληση, την Ευημερία και την Ολοκλήρωση, υπό την αιγίδα του Δημοκρατικού Κόμματος, παραδέχθηκε την ήττα του στις 26 Ιουνίου, κάτι που θεωρήθηκε ένδειξη αυξανόμενης δημοκρατικής ωριμότητας στην Αλβανία.
610 Βαλέσκα

Φυσικά χαρακτηριστικά

Οι διαστάσεις της Βαλέσκας είναι άγνωστες, όπως και ο φασματικός τύπος της. Η Βαλέσκα περιστρέφεται γύρω από τον εαυτό της μία φορά κάθε 4 ώρες και 54 λεπτά.
Γιαουντέ

Ιστορία

Η Γιαουντέ ιδρύθηκε το 1888 από Γερμανούς εμπόρους ως μια βάση για το εμπόριο του ελεφαντόδοντου και κέντρο αγροτικών ερευνών. Κατά τον Α΄ Παγκόσμιο Πόλεμο καταλήφθηκε από τους Βέλγους. Μετά την ήττα της Γερμανίας η Γαλλία υπερίσχυσε ως αποικιακή δύναμη στο ανατολικό Καμερούν και η Γιαουντέ έγινε η πρωτεύουσα του Γαλλικού Καμερούν και συνέχισε να είναι η πρωτεύουσα της Δημοκρατίας του Καμερούν μέχρι σήμερα.

Αξιοθέατα

Το κέντρο της πόλεως φιλοξενεί κυβερνητικές υπηρεσίες, μερικά ξενοδοχεία και την κεντρική αγορά. Στη συνοικία Bastos βρίσκονται οι περισσότερες πρεσβείες και οι Ευρωπαίοι κάτοικοι (οι περισσότεροι διπλωμάτες των χωρών τους). Το προεδρικό ανακτορικό συγκρότημα βρίσκεται στη συνοικία Etoudi.
Αξιόλογος είναι ο καθεδρικός ναός της Γιαουντέ, και ενδιαφέροντα αξιοθέατα αποτελούν το Μουσείο Τέχνης του Καμερούν (στεγαζόμενο σε μια πρώην μονή Βενεδικτίνων), το Εθνικό Μουσείο (στεγαζόμενο στο παλαιό προεδρικό ανάκτορο) και το Μουσείο Afhemi. Υπάρχει και ένας μικρός ζωολογικός κήπος στη συνοικία Mvog-Betsi.

Οικονομία και συγκοινωνίες

Οι μεγαλύτερες βιομηχανίες στην πόλη είναι η καπνοβιομηχανία, τα γαλακτοκομικά προϊόντα, οι ζυθοποιίες, οι κεραμοποιίες, οι υαλουργίες και η ξυλεία. Η Γιαουντέ αποτελεί διαμετακομιστικό κέντρο για τον καφέ, το κακάο, την καρύδα, τη ζάχαρη από ζαχαροκάλαμο και το ελαστικό.
Το «Διεθνές Αεροδρόμιο Yaoundé Nsimalen» είναι αρκετά μεγάλο, ενώ το γειτονικό «Αεροδρόμιο Yaoundé» είναι στρατιωτικό. Η Γιαουντέ συνδέεται σιδηροδρομικά με το μεγάλο λιμάνι της Ντουάλα στα δυτικά και με το Νγκαουντερέ στα βόρεια. Πολυάριθμες εταιρείες υπεραστικών λεωφορείων προσφέρουν τις υπηρεσίες τους, ιδίως για τη διαδρομή Γιαουντέ-Ντουάλα (περίπου τρεις ώρες), όπου έχουν σημειωθεί αρκετά θανατηφόρα τροχαία δυστυχήματα. Η κυκλοφορία μέσα στην πόλη μπορεί να είναι μεγάλη τις καθημερινές, αλλά μηδαμινή τα Σαββατοκύριακα.

Αγορές

Οι αγορές Mokolo και Mfoundi ξεχωρίζουν ανάμεσα στις πολλές αγορές της Γιαουντέ. Υπάρχουν και κάποια σούπερ-μάρκετ στο κέντρο, όπως το "Score".

Αθλητισμός

Η εθνική ομάδα ποδοσφαίρου παίζει συχνά με έδρα το Stade Omnisports ή Ahmadou Ahidjo. Επίσης ο αγώνας ανδρικής ποδηλασίας Grand Prix Chantal Biya, τμήμα του «Γύρου της Αφρικής» (UCI Africa Tour) έχει αφετηρία και τερματισμό στη Γιαουντέ.

Εκπαίδευση

Στη Γιαουντέ υπάρχουν τα πανεπιστήμια (Πανεπιστήμιο του Γιαουντέ Ι και Πανεπιστήμιο του Γιαουντέ ΙΙ έξω από την πόλη) και το Καθολικό Πανεπιστήμιο Κεντρικής Αφρικής (UCAC). Αρκετά άλλα ανώτερα εκπαιδευτικά ιδρύματα του Καμερούν βρίσκονται στη Γιαουντέ, όπως η École Normale Supérieure για τους δασκάλους, η École Militaire InterArmes du Cameroun, και επαγγελματικές σχολές μηχανικών, νοσοκόμων, κ.ά..
Ουστ-Ορντά Μπουργιατία

Η Ουστ-Ορντά Μπουργιατία είναι περιοχή της νότιας Σιβηρίας. Έως την Πρωτοχρονιά του 2008 αποτελούσε ξεχωριστό ομοσπονδιακό υποκείμενο της Ρωσίας, με την ονομασία Αυτόνομος θύλακας της Ουστ-Ορντά Μπουργιατίας. Σήμερα είναι τμήμα της Περιφέρειας Ιρκούτσκ.
Η περιοχή δε διαθέτει πόλεις. Πρωτεύουσά της είναι ο αστικός οικισμός Ουστ-Ορντίνσκι με 14.335 κατοίκους κατά την απογραφή του 2002. Σύμφωνα με την ίδια απογραφή, οι αυτόχθονες Μπουργιάτες (μογγολικό φύλο) αντιπροσωπεύουν το 39,6% των κατοίκων και οι ρώσοι το 54,4%.
Κασλ Μπρους

Γεωγραφία

Η Κασλ Μπρους βρίσκεται δυτικά της Δομινίκας και κεντρικά του Αγίου Δαβίδ. Βρίσκεται βόρεια της Γκουντ Χόουπ, νότια της Άτκινσον και κοντά στον Ποταμό Κασλ Μπρους, από τον οποίο πήρε το όνομά της.
Αγάπη (ταινία 2012)

Πλοκή

Η ταινία ξεκινά δείχνοντας πυροσβέστες να σπάνε την πόρτα ενός διαμερίσματος στο Παρίσι όπου και βρίσκουν το πτώμα της Αν, ξαπλωμένη στο κρεβάτι.
Η Αν είναι παντρεμένη με τον Ζωρζ. Είναι και οι δύο στα ογδόντα τους και συνταξιοδοτημένοι μουσικοί. Ένα πρωί, ενώ τρώνε το πρωινό τους η Αν μένει σιωπηλή. Δεν ανταποκρίνεται καθώς ο Ζωρζ προσπαθεί να της τραβήξει την προσοχή. Αργότερα συνέρχεται αλλά δεν θυμάται καθόλου το περιστατικό. Ο Ζωρζ νομίζει ότι του κάνει πλάκα. Η Αν χρειάζεται να υποβληθεί σε χειρουργείο αλλά κατά τη διάρκεια της εγχείρησης κάτι πηγαίνει στραβά και η Αν μένει μερικώς παράλυτη. Αναγκάζει τον Ζωρζ να της υποσχεθεί ότι δεν θα τη στείλει πίσω στο νοσοκομείο ούτε θα τη βάλει σε οίκο ευγηρίας. Ωστόσο η κατάσταση της υγείας της χειροτερεύει καθώς παθαίνει εγκεφαλικό. Ο Ζωρζ συνεχίζει να τη φροντίζει παρά τις δυσκολίες που αντιμετωπίζει. Η κόρη τους Εύα επιθυμεί η μητέρα της να λάβει επαγγελματική φροντίδα αλλά ο Ζωρζ της λέει ότι κάτι τέτοιο θα έκανε να αθετήσει την υπόσχεση που έδωσε στην Αν.
Ο Ζωρζ προσλαμβάνει μια νοσοκόμα να φροντίσει την Αν, αλλά γρήγορα ανακαλύπτει ότι δεν φέρεται σωστά στη σύζυγό του και την απολύει. Μια μέρα, ο Ζωρζ κάθεται δίπλα στην Αν αφού ούρλιαζε, προφανώς από πόνο. Της λέει μια ιστορία και καθώς φτάνει στο τέλος, αρπάζει ένα μαξιλάρι από το κρεβάτι και πνίγει την Αν.
Βεψική γλώσσα

Η Βεψική γλώσσα (vepsän kelʹ, vepsän keli, ή vepsä), που ομιλείται από τους Βέψους, ανήκει στην Φιννική ομάδα των ουραλικών γλωσσών. Είναι στενά συγγενική με τα φινλανδικά και τα καρελικά. Τα βεψικά γράφονται επίσης με τη λατινική γραφή.
Σύμφωνα με τις σοβιετικές στατιστικές, στα τέλη του 1989, 12.500 άνθρωποι αυτοπροσδιορίζονταν εθνοτικά Βέψοι.
Σύμφωνα με την τοποθεσία του λαού, η γλώσσα χωρίζεται σε τρεις κύριες διαλέκτους: τα Βόρεια Βεψικά (στη λίμνη Ονέγκα στα νότια του Πετροζαβόντσκ, στα βόρεια του ποταμού Σβιρ, συμπεριλαμβανομένου του πρώην Εθνικού Βόλοστ των Βεψών), τα Κεντρικά Βεψικά (στην περιοχή της Αγίας Πετρούπολης και της Περιφέρειας Βόλογκντα) και τα Νότια Βεψικά (στην περιοχή της Αγίας Πετρούπολης). Η βόρεια διάλεκτος φαίνεται να είναι η ξεχωριστότερη από τις τρεις· ωστόσο, είναι ακόμα αμοιβαία κατανοητή για τους ομιλητές των άλλων δύο διαλέκτων. Οι ομιλητές της βόρειας διαλέκτου αποκαλούνται «Λούδοι» (lüdikad ή lüdilaižed).
Στη Ρωσία, περισσότερα από 350 παιδιά μαθαίνουν τη βεψική γλώσσα σε συνολικά 5 εθνικά σχολεία.
Αθανάσιος Βελίκης

Σταδιοδρομία

Έκανε σπουδές Ιατρικής στο Έρλαγκεν της Γερμανίας, όπου ως φοιτητής δίδασκε μαθήματα Ανατομικής σε νεότερους φοιτητές. Εκπαιδεύτηκε στην ειδικότητα της Χειρουργικής στη Ζυρίχη της Ελβετίας. Ίδρυσε στην πιερική πρωτεύουσα την ιδιωτική κλινική Βελίκη, η οποία δεν λειτουργεί πλέον. Εντάχθηκε στο κόμμα της ΝΔ και εξελέγη για πρώτη φορά βουλευτής Πιερίας στις εκλογές του Ιουνίου και Νοεμβρίου του 1989. Για τελευταία φορά εξελέγη βουλευτής στις επόμενες εκλογές, που διεξήχθησαν στις 8 Απριλίου 1990.
Μετά τη δολοφονική απόπειρα της 17 Νοέμβρη εναντίον του υπουργού Γιάννη Παλαιοκρασσά (του οποίου υπήρξε φίλος), ο Αθανάσιος Βελίκης έσπευσε αμέσως να προσφέρει βοήθεια στο Θάνο Αξαρλιάν (θύμα εκείνης της τρομοκρατικής επίθεσης), αλλά διεπίστωσε το θάνατό του.

Θάνατος

Ο Αθανάσιος Βελίκης συνταξιοδοτήθηκε ως γιατρός το 2006. Πέθανε τον Ιούνιο του 2009, σε ηλικία 76 ετών και κηδεύτηκε στην Κατερίνη.
Ελληνική Φίλαθλη Ομοσπονδία Σόφτμπολ

Ιστορία

Η Παγκόσμια Συνομοσπονδία Μπέιζμπολ Σόφτμπολ (ΠΣΜΣ) η οποία ιδρύθηκε το 2013, ρυθμίζει τους κανόνες του παιχνιδιού σε περισσότερες από 110 χώρες, συμπεριλαμβανομένης και της Ελλάδας. Πριν από την Παγκόσμια Συνομοσπονδία Μπέιζμπολ Σόφτμπολ, η Διεθνής Ομοσπονδία Σόφτμπολ (ΔΟΣ) κατείχε αυτό το ρόλο. Η Διεθνής Ολυμπιακή Επιτροπή (Δ.Ο.Ε.) αναγνώρισε το 2013 την Παγκόσμια Συνομοσπονδία Σόφτμπολ και Μπέιζμπολ, κάτω από τις οποίες υπάγονται οι δύο αντίστοιχες παγκόσμιες Ομοσπονδίες. 
Μετά την σχεδόν πλήρη εξαφάνιση του Σόφτμπολ στην Ελλάδα, λόγω της οικονομικής κρίσης, η Ε.Ο.Σ. έχει ξεκινήσει μια νέα προσπάθεια αναβίωσης του αθλήματος. Έτσι, το 2014 η Ε.Φ.Ο.Σ προέβη στη δημιουργία σχολής προπονητών και διαιτητών, προγραμματίζει νέες διοργανώσεις κάθε χρόνο, ενώ παράλληλα έχει ξεκινήσει ένα αναπτυξιακό πρόγραμμα του Σόφτμπολ με επιδείξεις σε δημόσια και ιδιωτικά σχολεία της Αθήνας. 
Σήμερα, πρόεδρος της Ελληνικής  Ομοσπονδίας Σόφτμπολ είναι ο Κωστής Λιαρομμάτης  ο οποίος ανήκει στο Διοικητικό Συμβούλιο της Ομοσπονδίας από τον Ιούνιο του 2013.Τον Φεβρουάριο του 2019 η Ε.Ο.Σ. διοργάνωσε το Πανευρωπαικό Συνέδριο Μπέιζμπολ Σόφτμπολ στην Αθήνα.

Ολυμπιακοί Αγώνες

Η Ομοσπονδία είναι μέλος της Ευρωπαϊκής και Παγκόσμιας Ομοσπονδίας Σόφτμπολ και υπήρξε Ολυμπιακό Άθλημα στους αγώνες του 1996-2008.  
Μετά από απόφαση της Διεθνούς Ολυμπιακής Επιτροπής στις 03 Αυγούστου 2016, το Σόφτμπολ θα συμμετέχει και πάλι στους Ολυμπιακούς Αγώνες το 2020 που θα διεξαχθούν στο Τόκιο.

Συμμετοχές

Το Ελληνικό Σόφτμπολ συμμετέχει σε διεθνείς αγώνες με αξιοθαύμαστες διακρίσεις σε Εθνικό και Συλλογικό επίπεδο. 
Η Ομοσπονδία από την έναρξή της έως και σήμερα κάθε χρόνο  διεξάγει: Πανελλήνιο Πρωτάθλημα κατηγορίας Γυναικών και Νεανίδων, Κύπελλο Ελλάδος καθώς και φιλικά τουρνουά. Επίσης, ανά δεύτερο έτος διεξάγει Πανελλήνιο Πρωτάθλημα κατηγορίας Κορασίδων και δυο φορές διεξήγαγε Πανελλήνιο Πρωτάθλημα κατηγορίας Ανδρών.  
Στα μητρώα της Ε.Φ.Ο.Σ. υπάρχουν περίπου 1000 εγγεγραμμένες αθλήτριες σε 20 ενεργά σωματεία σε όλη την Ελλάδα.
Ρωξάνη, μια ελεύθερη γυναίκα

Πλοκή

Η Ρωξάνη (κανονικά λέγεται Γουαδαλούπε) είναι μία πανέμορφη νεαρή κοπέλα που αναγκάζεται να μπει στη φυλακή καθώς κατηγορείται ότι σκότωσε τον βιαστή της. Η Ρωξάνη είναι έγκυος, και γεννάει ένα κοριτσάκι μέσα στη φυλακή. Ωστόσο, εξαιτίας της άσχημης κατάστασης που βρίσκεται, ζητάει από την μεγαλύτερη αδερφή της Μιλάγρος, να φροντίσει το μωρό της ως που να αφεθεί ελεύθερη. 15 χρόνια αργότερα, η καλή συμπεριφορά της Ρωξάνης γίνεται αφορμή να της χορηγηθεί άδεια, αρκεί να δώσει λόγο ότι δεν θα δραπετεύσει. 
Μία ξαφνική αλλαγή των γεγονότων όμως την αναγκάζει να δραπετεύσει από τη φυλακή. Ενώ η αστυνομία την αναζητεί, εκείνη αποφασίζει να διασχίσει τα σύνορα ΗΠΑ - Μεξικού, εκεί όπου θα συναντήσει τον Ραμόν Μονκάδα (κανονικά λέγεται Ντανιέλ). Οι δυο τους θα ερωτευτούν κεραυνοβόλα. Από εκείνη τη στιγμή, η Ρωξάνη και ο Ραμόν, τρελά ερωτευμένοι θα ξεκινήσουν μία συναισθηματική, επικίνδυνη και ορισμένες φορές αστεία περιπέτεια. Δυστυχώς, κάτι που ποτέ οι δυο τους δεν είχαν φανταστεί, ένα τρομερό μυστικό θα τους απομακρύνει με ένα δραματικό τρόπο....
Low (άλμπουμ)

Τραγούδια του δίσκου

1. Low (Billy, Peterson) - 3:33
2. Legions (In Hiding) (Billy, James, Peterson) - 4:17
3. Hail Mary (Billy, James, Murphy, Peterson) - 3:32
4. Trail of Tears (Billy, Peterson) - 6:06
5. Shades of War(Billy, James, Peterson) - 4:44
 6. P.C. (Christian, Peterson) - 2:50
7. Dog Faced Gods (Billy, James, Peterson) - 4:02
8. All I Could Bleed (Billy, Peterson) - 3:37
9. Urotsukidōji (Instrumental) (Christian, Peterson) - 3:50
10. Chasing Fear (Billy, Christian, James, Peterson) - 4:56
11. Ride (Billy, James, Peterson) - 3:16
12. Last Call (Christian, Peterson) - 2:41
Στέργιος Γκούτας

Βιογραφικά στοιχεία

Ο Στέργιος Γκούτας γεννήθηκε στα τέλη του 19ου αιώνα στο Μεσολούρι Γρεβενών. Ήταν γιος του κλεφταρματολού Κωνσταντίνου Γκούτα και αδερφός του επίσης Μακεδονομάχου Θεόδωρου Γκούτα. Σε μικρή ηλικία εγκαταστάθηκε με την οικογένειά του στον Τύρναβο, καθώς ο πατέρας του αποφάσισε να μεταφέρει εκεί την οικογένεια για λόγους ασφαλείας. Αρχικά συμμετείχε στο σώμα του πατέρα του, Κωνσταντίνου Γκούτα που έδρασε από το 1904 στα Καστανοχώρια του Βοΐου και των Οντρίων. Στη συνέχεια συγκρότησε δική του αυτόνομη ένοπλη ομάδα, της οποίας τέθηκε επικεφαλής. Στην ομάδα αυτή συμμετείχε και ο αδελφός του Θεόδωρος. Συνεργάζονταν το επόμενο διάστημα με τα σώματα του πατέρα του και του Σ. Δούκα (Μάλιου), τόσο στην Επιχείρηση της Ζαγορίτσανης, όσο και στις μάχες του Εζερετσίου (Πετροπουλακίου) (30 Απριλίου 1905) κατά Βουλγάρων κομιτατζήδων, της Οσνίτσανης (Καστανόφυτου) (πρώτη) στις 13 Ιουνίου 1905, κατά Βουλγάρων κομιτατζήδων, του Παλιοκριμνίου, κοντά στο Πολυκάστανο Κοζάνης (15 Ιουλίου 1905), της Πέτρας Μούκα του Γράμμου (27 Ιουλίου 1905) κατά Οθωμανικών στρατιωτικών αποσπασμάτων και της Οσνίτσανης (Καστανόφυτου) (δεύτερη), στις 24 Αυγούστου 1905, κατά των ομάδων των κομιτατζήδων Μήτρο Βλάχο και Κωνσταντίνο Κυριάζο.
Συμμετείχε επίσης στον Α΄ Βαλκανικό Πόλεμο, ως εθελοντής στα σώματα των Μακεδονομάχων. Διακρίθηκε στη Μάχη του Μπιζανίου, όπου και έχασε τη ζωή του.
Βότκα

Η βότκα είναι διαφανές ποτό, απόσταγμα δημητριακών (σιταριού, κριθαριού, σίκαλης ή μίγματος) αλλά και άλλων υλών όπως η πατάτα. Η βότκα από σκέτο σιτάρι θεωρείται καλύτερη.
Η λέξη προέρχεται από τη σλαβική λέξη "voda" που σημαίνει "νερό". Βότκα είναι στα ρώσικα το "νεράκι". 
Εκτός από τους διάφορους τύπους αρωματικών ουσιών, η βότκα αποτελείται από νερό και οινόπνευμα. Η βότκα έχει συνήθως περιεκτικότητα σε οινόπνευμα που κυμαίνεται από 35% ως 50% vol. Η κλασική ρωσική βότκα έχει περιεκτικότητα 40% vol. Αυτό αναφέρει η έρευνα του Μεντελέγιεφ το 1894. Σύμφωνα με το Μουσείο Βότκας στην Αγία Πετρούπολη, ο Μεντελέγιεφ βρήκε ότι το τέλειο ποσοστό είναι 38%. Βάσει του αμερικανικού ομοσπονδιακού νόμου, η ελάχιστη περιεκτικότητα οινοπνεύματος της βότκας είναι 40% vol., ενώ στην Ευρώπη το ελάχιστο είναι 37,5%. 
Η βότκα καταναλώνεται σκέτη, αλλά η αύξηση της δημοτικότητάς της οφείλεται στα κοκτέιλ και άλλα μικτά ποτά, όπως το Bloody Mary και το Martini.
Οι λαοί στα κράτη της πιθανής προέλευσης της βότκας έχουν ονόματα για τη βότκα με ρίζες που σημαίνουν «κάψιμο». (πολωνικά: gorzałka; ουκρανικά: горілка, χορίλκα, λευκορωσικά: гарэлка, χαρέλκα, λιθουανικά: degtinė; λετονικά: degvīns, ντέγκβινς, σουηδικά: brännvin,μπρένβιν. Στη Ρωσία το 17ο και 18ο αιώνα goriashchee vino).

Ιστορικά στοιχεία

Σύμφωνα με τον οργανισμό τζιν και βότκας, η πρώτη καταγεγραμμένη παραγωγή της βότκας, ήταν στη Ρωσία στα τέλη του 9ου αιώνα. Το πρώτο γνωστό αποστακτήριο βότκας βρέθηκε σχεδόν διακόσια χρόνια αργότερα στο Khlynovsk, τη Ρωσία, όπως αναφέρθηκε στα Χρονικά της Vyatka του 1174. Η Πολωνία διεκδικεί την απόσταξη βότκας, από τις αρχές του 8ου αιώνα, αλλά δεδομένου ότι αυτό ήταν μια απόσταξη οίνου θα ήταν πιο σκόπιμο να εξεταστεί σαν κονιάκ. Αυτό που θα μπορούσε να χαρακτηριστεί ως βότκα εμφανίστηκε για πρώτη φορά στην Πολωνία τον 11ο αιώνα, από μια φυλή ονόματι gorzalka, όπου η χρήση του εκεί ήταν αποκλειστικά για φαρμακευτικούς σκοπούς. Στην εγκυκλοπαίδεια Britannica αναγράφεται ότι το ποτό αυτό προέρχεται από τη Ρωσία κατά τη διάρκεια του 14ου αιώνα, όπου πρώτος την ζυθοποίησε ο Sydnayaska Krueger της οικογένειας Krueger, που αργότερα εξελίχθηκε στην εταιρεία γνωστή σήμερα ως Smirnoff.
Εντομολογία

Με τον όρο εντομολογία εννοείται η ιδιαίτερη επιστήμη που μελετά τα έντομα. Ουσιαστικά είναι κλάδος της ζωολογίας και μελετάται όχι μόνο από ειδικούς επιστήμονες, αλλά και από ερασιτέχνες, που παρατηρούν την ποικιλία των ειδών, την ιδιορρυθμία των συνηθειών τους και τη δραστηριότητα που αναπτύσσουν, σε σχέση με το περιβάλλον. Η εντομολογία διακρίνεται σε γενική και εφαρμοσμένη, που περιλαμβάνει τη γεωργική και την ιατρική εντομολογία. Νεότεροι κλάδοι είναι εκείνοι της γενετικής των εντόμων, της οικολογίας και της βιοχημικής παρατήρησης της συμπεριφοράς των εντόμων. 
Πρώτος μελετητής της εντομολογίας φέρεται ο Αριστοτέλης, στον οποίο αποδίδεται και ο όρος έντομα. Σημαντική ανάπτυξη της εντομολογίας συνέβη κατά τον 17ο αιώνα ως αποτέλεσμα της ανακάλυψης νέων χωρών αφενός και του αξιόλογου έργου φυσιοδιφών όπως οι Γιαν Σβάμερνταμ (Jan Swammerdam), Σαρλ Μπονέ (Charles Bonnet) και άλλων. Από το 19ο αιώνα και μετά η εντομολογία εξελίσσεται σε συνάρτηση με το έργο του Δαρβίνου, καθώς η μελέτη των εντόμων παρείχε πληροφορίες για την εξέλιξη των ειδών γενικότερα.
Διάσελλο Ναυπάκτου Αιτωλοακαρνανίας

Γεωγραφία - Ιστορία

Το Διάσελλο είναι κτισμένο στη βορειοδυτική πλαγιά του όρους Ριγάνι, βορειοανατολικά της κορυφής Τσούκα. Το χωριό  βρίσκεται επάνω στην επαρχιακή οδό Πιτσιναίικων - Φαμίλας, Β.-ΒΔ. της Ναυπάκτου σε απόσταση 23,5 χλμ. από αυτήν. Ως οικισμός αναγνωρίστηκε για πρώτη φορά το 1961 και προσαρτήθηκε στην τότε κοινότητα Ριγανίου. Το 1997, σύμφωνα με το σχέδιο Καποδίστριας, μαζί με το Ριγάνιο και τον Πόρο προσαρτήθηκαν στον τότε δήμο Ναυπάκτου.
CDU/CSU

To CDU/CSU, ανεπίσημα Κόμματα της Ένωσης, είναι η Χριστιανοδημοκρατική Πολιτική Συμμαχία δυο πολιτικών κομμάτων της Γερμανίας, της Χριστιανοδημοκρατικής Ένωσης της Γερμανίας (CDU) και της Χριστιανοκοινωνικής Ένωσης της Βαυαρίας (CSU).
Και τα δυο χριστιανοδημοκρατικά κόμματα μοιράζονται μια κοινή κοινοβουλευτική ομάδα στην Μπούντεσταγκ, γνωστή ως πτέρυγα CDU / CSU. Σύμφωνα με τον γερμανικό ομοσπονδιακό εκλογικό νόμο, τα μέλη μιας κοινοβουλευτικής ομάδας που έχουν τους ίδιους βασικούς πολιτικούς στόχους δεν πρέπει να ανταγωνίζονται μεταξύ τους σε ομοσπονδιακό επίπεδο. Το CSU λειτουργεί και διεξάγει εκλογές μόνο στην Βαυαρία ενώ το CDU λειτουργεί στα υπόλοιπα 15 κρατίδια της Γερμανίας. Το CSU αντικατοπτρίζει επίσης τις ιδιαίτερες ανησυχίες του αγροτικού και καθολικού νότου.Τόσο το CDU, όσο και το CSU είναι μέλη του Ευρωπαϊκού Λαϊκού Κόμματος και της Διεθνούς Δημοκρατικής Ένωσης και μοιράζονται μια κοινή οργάνωση νεολαίας.

Ιστορία

Το CDU και το CSU ιδρύθηκαν μετά τον Β' Παγκόσμιο Πόλεμο και μοιράζονται μια προοπτική η οποία βασίζεται στην χριστιανική δημοκρατία και στον συντηρητισμό, ενώ κατέχουν μια κυρίαρχη κεντροδεξιά θέση στο γερμανικό πολιτικό φάσμα. Το CSU θεωρείται διάδοχος του Βαυαρικού Λαϊκού Κόμματος της Βαϊμάρης, το οποίο αποσχίστηκε από το καθολικό Κόμμα του Κέντρου μετά τον Α' Παγκόσμιο Πόλεμο. Το CDU ωστόσο ήταν το αποτέλεσμα μιας μεγάλης αναδιοργάνωσης της κεντροδεξιάς συγκριτικά με τη Δημοκρατία της Βαϊμάρης. Αν και το CDU δημιουργήθηκε σε μεγάλο βαθμό ως ο διάδοχος του Κόμματος του Κέντρου, είχε ιδιαίτερη επιρροή στους μη καθολικούς χριστιανούς, πολλοί από τους οποίους συνδέονταν με το Γερμανικό Λαϊκό Κόμμα μέχρι το 1933, και έγινε με επιτυχία το μόνο σημαντικό συντηρητικό κόμμα (έξω από την Βαυαρία) που ανταγωνιζόταν τα άλλα καθολικά, προτεσταντικά ή εθνικιστικά συντηρητικά κόμματα όπως το Γερμανικό Κόμμα των πρώτων ετών της Ομοσπονδιακής Δημοκρατίας.
Χριστόφορος Χριστοφίδης

Βιογραφικά στοιχεία

Ο Χριστόφορος Χριστοφίδης γεννήθηκε στην Άχνα το 1928. Ομιλούσε, πέρα από την ελληνική, την αγγλική γλώσσα. Σπούδασε οδοντιατρική στο Εθνικό και Καποδιστριακό Πανεπιστήμιο Αθηνών και εργαζόταν ως οδοντίατρος.
Απεβίωσε στις 29 Ιανουαρίου 2017.

Πολιτική διαδρομή

Την περίοδο 1960-1965 διετέλεσε μέλος της Ελληνική Κοινοτικής Συνέλευσης Εκλογικής Περιφέρειας Λάρνακας του Πατριωτικού Μετώπου. Την ίδια περίοδο διετέλεσε γραμματέας της Ελληνικής Κοινοτικής Συνέλευσης.
Εξελέγη για βουλευτής στις Βουλευτικές εκλογές 1970 στην Εκλογική Περιφέρεια Λάρνακας με την ΕΔΕΚ. 
Επανεξελέγη βουλευτής στις Βουλευτικές εκλογές 1976 με τη Δημοκρατικής Παράταξης (μετέπειτα ΔΗΚΟ). Το 1977 αποχώρησε από την κοινοβουλευτική ομάδα του ΔΗΚΟ και συνέχισε ως ανεξάρτητος βουλευτής. Στις 13 Νοεμβρίου 1980, μαζί με τον Τάσσο Παπαδόπουλο και τον Χρίστο Βάκη συγκρότησαν την κοινοβουλευτική ομάδα της Ένωσης Κέντρου.
Ως βουλευτής διετέλεσε πρόεδρος της Κοινοβουλευτικής Επιτροπής Εσωτερικών και μέλος της Κοινοβουλευτικής Επιτροπής Παιδείας.
Το 1986 διορίστηκε πρόεδρος της Σχολικής Εφορείας Λάρνακας από τον πρόεδρο Σπύρο Κυπριανού.
Στις 4 Μαΐου 1990 διορίστηκε Υπουργός Παιδείας στην κυβέρνηση Γιώργου Βασιλείου, θέση στην οποία παρέμεινε μέχρι τις 27 Φεβρουαρίου 1993.
Φθία Α΄ της Ηπείρου

Βιογραφικά στοιχεία

Η βασιλεία του ζεύγους ήταν σύγχρονη του Αθηναίου στρατηγού Θεμιστοκλή, ο οποίος είχε στο παρελθόν κινηθεί πολιτικά ενάντια στον Ηπειρώτη μονάρχη. Ωστόσο το 471 π.Χ., όταν ο Θεμιστοκλής εξοστρακίστηκε από την πατρίδα του και κατηγορήθηκε για προδοσία, αναγκάστηκε να καταφύγει πρώτα στην Κέρκυρα και κατόπιν στην αυλή του βασιλιά Άδμητου για προστασία. 
Τη στιγμή της άφιξής του, ο βασιλιάς απουσίαζε, αλλά η σύζυγός του, βασίλισσα Φθία, υποδέχτηκε με καλοσύνη το Θεμιστοκλή. Προκειμένου να κερδίσει την εύνοια του βασιλιά, τον συμβούλεψε να καταφύγει σε μια κίνηση ικεσίας με ιδιαίτερη ιερότητα για τους Μολοσσούς: να πάρει το γιο της, το νεαρό πρίγκιπα του βασιλείου, και να τον βάλει να καθίσει στα γόνατά του δίπλα στην εστία. Επιστρέφοντας ο Άδμητος και βλέποντας το γιο του στα χέρια του Θεμιστοκλή, συγκινήθηκε και του υποσχέθηκε την προστασία του. Κλείνοντας τα αυτιά του στα αιτήματα των Αθηναίων και Λακεδαιμονίων πρέσβεων που κατεύθασαν λίγο αργότερα, παρείχε στο Θεμιστοκλή ασφαλή μετακίνηση στην Πύδνα, από όπου μετέβη αργότερα στην περσική αυλή.
Μηλέα Αιτωλοακαρνανίας

Γεωγραφία - Αξιοθέατα

Η Μηλιά είναι κτισμένη στις ΒΔ πλαγιές του όρους Μαλαθούνα, ανάμεσα σε πυκνή βλάστηση από μουριές και έλατα, με θέα προς τη κοιλάδα του χείμαρρου Κότσαλου και τους ορεινούς όγκους της περιοχής του Πλάτανου. Απέχει 37,5 χλμ. από τη Ναύπακτο και 22 χλμ. από τον Πλάτανο. Αξιοθέατα είναι το κεφαλάρι του χωριού "Ελατιάς", η βρύση στη θέση “Πλατανάκια” και ο ναός της Αγίας Παρασκευής του 1898.

Ονομασία - Ιστορία

Το παλιό όνομα του χωριού, την περίοδο της τουρκοκρατίας, ήταν Κωλοσύρτης και μετονομάστηκε το 1918 με το ΦΕΚ 7Β - 20/01/1918. Το όνομα αυτό προήλθε, σύμφωνα με τη τοπική παράδοση, από το παρωνύμιο "κολοσύρτης", δηλαδή ο δυσκίνητος λόγω βάρους, ο συρόμενος με τους γλουτούς. Με τον τρόπο αυτό κατάφεραν να φυγούν και να σωθούν οι κάτοικοι του χωριού από τουρκικό απόσπασμα που πήγε στο χωριό για αντίποινα της θανάτωσης Τούρκων φοροεισπρακτόρων. Το χωριό βρίσκεται στην περιοχή των Κραβάρων αλλά δεν αναφέρεται στον κατάλογο που κατέγραψε ο Γάλλος περιηγητής Φρανσουά Πουκεβίλ επειδή την περίοδο εκείνη είχε εγκαταληφθεί μετά από τουρκική καταστροφή. Ως αγωνιστής του 1821 με καταγωγή από τη Μηλιά αναφέρεται ο Αθανάσιος Τσονάκας, το όνομα του οποίου καταγράφεται στις 22 Σεπτεμβρίου 1832 μεταξύ των 33 οπλαρχηγών που υπέγραψαν στη Ναύπακτο συνθήκη για τη διοίκηση του φρουρίου.
Force India

Ιστορικά στοιχεία

Την 1 Ιανουαρίου 1981, ο Ιρλανδός επιχειρηματίας Έντι Τζόρνταν, ίδρυσε την ομώνυμη εταιρεία κατασκευής αγωνιστικών αυτοκινήτων. Το 1991, δέκα χρόνια μετά την ίδρυσή της εταιρείας, ο Τζόρνταν αποφάσισε η εταιρεία του να ενταχθεί στο Παγκόσμιο Πρωτάθλημα της Φόρμουλα 1 με δική της ομάδα, η οποία ονομάστηκε Τζόρνταν Γκραν Πρι. H Τζόρνταν Γκραν Πρι κατέβηκε στο Πρωτάθλημα με το όνομα αυτό μέχρι το 2005. Στις 24 Ιανουαρίου 2005, ο Τζόρνταν την πούλησε στο Ρωσοκαναδό επιχειρηματία Άλεξ Σνάιντερ, ο οποίος είναι ιδιοκτήτης του Ομίλου Μίντλαντ και τον επόμενο χρόνο(2006) η ομάδα μετονομάστηκε σε Μίντλαντ Φόρμουλα 1. Με το όνομα αυτό πήρε μέρος στο Πρωτάθλημα μόνο ένα χρόνο, καθώς στις 11 Ιουλίου 2006, ο Σνάιντερ την πούλησε στην Ολλανδική εταιρεία Σπάικερ Καρς. Τον επόμενο χρόνο(2007, η ομάδα κατέβηκε στο Πρωτάθλημα με το όνoμα Σπάικερ Φόρμουλα 1, αλλά στη διάρκεια του έτους αυτού έχασε πολλά χρήματα και στις 25 Αυγούστου 2007 την αγόρασε ο Ινδός επιχειρηματίας Βιτζάι Μαλία, ο οποίος έχει και το μεγαλύτερο μέρος των μετοχών της. Επίσης ο Μαλία είναι ιδιοκτήτης της αεροπορικής εταιρείας Κινγκφίσερ και της Ένωσης Παραγωγών Μπίρας της Ινδίας. Στις 27 Οκτωβρίου 2011, ο Μαλία αποφάσισε να πουλήσει το 75% των μετοχών που στην κατοχή του στον επιχειρηματία Σουμπράτα Ρόι Σαχάρα, ο οποίος το 1978 ίδρυσε την εταιρεία Σαχάρα Ίντια Παριβάρ. Με τον τρόπο αυτό η εταιρεία του Σαχάρα έγινε ο βασικός χορηγός της ομάδας και η ομάδα μετονομάστηκε στο σημερινό της όνομα(Σαχάρα Φορς Ίντια).

Εξαγορά της ομάδας απ' τον Καναδό μεγαλοεπιχειρηματία Λόρενς Στρολ

Στις 8 Αυγούστου του 2018 ανακοινώθηκε απ' τη
διοίκηση της ομάδας πως η πλοιοψηφία των μετοχών της πέρασε σε μια ομάδα επιχειρηματιών της 
οποίας ηγείται ο Καναδός μεγαλοεπιχειρηματίας Λόρενς Στρολ. Ο Ινδός Βιτζάι Μαλία θα έχει πλέον
μόνο το 20% των μετοχών της ομάδας και θα έχει απλώς συμβουλευτικό ρόλο. Ο Αμερικανο-Ρουμάνος
Ότμαρ Σαφναόυερ θα έχει πλέον το ρόλο του Αγωνιστικού Διευθυντή της ομάδας η οποία άλλαξε
και ονομασία. Από Σαχάρα Φορς Ίντια μετονομάστηκε σε Power Racing Force India. Επίσης ο
Γάλλος οδηγός της ομάδας Εστεμπάν Οκόν θα χάσει σύντομα τη θέση του και θα 
αντικατασταθεί απ' το γιο του Στρολ τον Λανς Στρολ.